ПРИЛОЖЕНИЕ № 1 КЪМ РЕШЕНИЕ № 3, ВЗЕТО НА ЗАСЕДАНИЕ НА ОБЩИНСКИ СЪВЕТ ТРЯВНА, ОБЛ. ГАБРОВО НА 30.01.2013 г., ПРОТОКОЛ № 1

Н А Р Е Д Б А ЗА УПРАВЛЕНИЕ НА ОБЩИНСКИТЕ ПЪТИЩА

ГЛАВА ПЪРВА

ОБЩИ ПОЛОЖЕНИЯ

Чл.1. (1) С тази Наредба се определят условията и реда за придобиването в собственост, управлението, ползването, специфичните правила, ограничения и забрани при ползване на пътищата от общинската пътна мрежа на община Трявна.

(2) отм.

Чл.2. (1) Пътищата на територията на община Трявна образуват единна пътна мрежа и служат основно за превоз на пътници и товари.

(2) Пътната мрежа се развива съобразно транспортните и социалните потребности на обществото, инфраструктурата на населените места и изискванията на нормативните актове, свързани с националната сигурност, опазването на околната среда и безопасността на движението.

Чл.3. (1) Общинските пътища са част от местната пътна мрежа, в която се включват и частните пътища.

(2) Общинските и частните пътища, които са отворени за обществено ползване, осигуряват транспортни връзки от местно значение и са свързани с републиканските пътища или с улиците.

(3) Списъците на общинските пътища и промените в тях се утвърждават от Министерския съвет по предложение на министъра на регионалното развитие и благоустройството, съгласувано с кмета на общината след решение на общинския съвет.

Чл. 4. Пътищата (пътната инфраструктура) включват основни елементи, съгласно чл.5 от Закона за пътищата.

ГЛАВА ВТОРА

СОБСТВЕНОСТ И ПОЛЗВАНЕ НА ПЪТИЩАТА

РАЗДЕЛ I

СОБСТВЕНОСТ НА ПЪТИЩАТА

Чл.5. (1) Общинските пътища са публична общинска собственост.

(2) Собствеността на пътищата се разпростира върху всички основни елементи на пътищата – обхват, пътни съоръжения и пътни принадлежности, както и върху всички изоставени при реконструкцията пътни участъци, които са запазени и не е възстановено първоначалното предназначение на земята.

Чл.6. (1) Собствеността на пътищата се променя в следните случаи:

 1. при промяна на функциите и значението на пътя, чрез обявяването му по съответния ред за публична държавна собственост, съответно - за публична общинска собственост;

2. при отчуждаване на частни пътища при условията и по реда на Закона за общинската собственост;

3. въз основа на подадено писмено заявление от физически или юридически лица за прехвърляне на собствеността на общински път и решение на общинския съвет за промяна на публичната собственост на пътя в частна.

(2) Собствеността на пътищата се променя по реда на Закона за общинската собственост, Закона за пътищата и Правилника за неговото прилагане.

Чл.7. (1) Общинска собственост са местните пътища на територията на общината, които осигуряват маршрути от общински интерес.

(2) За маршрути от общински интерес се смятат тези, които отговарят поне на едно от следните условия:

1. свързват урбанизирани територии в дадена община помежду им или с общински и областни центрове;

2. осигуряват транспортни връзки с други общински пътища, като образуват с тях непрекъсната пътна мрежа, свързана с републиканските пътища;

3. осигуряват транспортни връзки с местности, курорти, жп гари, пристанища, културно-исторически паметници и други обекти от местно значение;

4. свързват урбанизирани територии с обходни пътища от републиканските пътища.

Чл.8. Дължината на местната пътна мрежа се променя с решение на Министерския съвет в следните случаи:

1.при промяна на характера на собствеността на съществуващите пътища – публична собственост на държавата или на общината - по предложение на кмета на общината или на Агенция “Пътна инфраструктура”;

2. при промяна на собствеността на съществуващите общински и частни пътища - по силата на взаимна договореност между общината и съответните физически или юридически лица;

3. при промяна на характера на съответния маршрут, което води и до промяна на функциите на пътя в транспортната система на страната;

4. при изграждане от общината на нови общински пътища.

РАЗДЕЛ IІ

ОТЧУЖДАВАНЕ И ВРЕМЕННО ПОЛЗВАНЕ НА НЕДВИЖИМИ ИМОТИ ЗА ПЪТИЩА

Чл.9. (1) Недвижими имоти – собственост на физически и юридически лица, необходими за изграждане и реконструкция на общински пътища се отчуждават при условията и по реда на Закона за общинската собственост.

(2) Когато за изграждането или реконструкцията на общински пътища се засягат земеделски земи или горски територии, промяната на предназначението им се извършва при условията и по реда на Закона за опазване на земеделските земи и правилника за неговото прилагане, респективно на Закона за горите и правилника за неговото прилагане.

Чл.10. (1) Земи извън границите на урбанизираните територии – собственост на физически или на юридически лица, могат да се използват временно за нужди, свързани с изграждането, ремонта и поддържането на общински пътища при условията и по реда на Закона за задълженията и договорите.

(2) Временното ползване по ал.1 на земеделските земи или на горските територии се урежда при спазване на разпоредбите на Закона за опазване на земеделските земи и правилника за неговото прилагане, респективно на Закона за горите и правилника за неговото прилагане.

(3) В случаите по ал.1 договорите се сключват от кмета на общината и в тях се определят условията и срока за ползване на земята, размера на наема или на правото на ползване и дължимото обезщетение, ако такова е предвидено.

(4) Временното ползване се допуска за срок не по-дълъг от пет години, след което земите се възстановяват съобразно тяхното предназначение от общината и се връщат на собственика.

Чл.11. (1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се завземат преди да се извършат процедурите по чл.10.

 (2) Завземането на земите в случаите по ал.1 се извършва със заповед на кмета на общината, като на собствениците се дължи обезщетение.

РАЗДЕЛ IІІ

ОБЩЕСТВЕНО ПОЛЗВАНЕ НА ПЪТИЩАТА

Чл. 12. (1) Общинските пътища са отворени за обществено ползване при спазване на правилата, установени със Закона за движение по пътищата и тази наредба.

(2) Частните пътища могат да бъдат отворени за обществено ползване, когато това се налага от обществен интерес по решение на общинския съвет и със съгласието на собственика при договаряне на взаимоотношенията. В договора задължително се включват клаузи, определящи вида и размера на дължимото обезщетение и задълженията на страните по поддържането и ремонта на пътя.

Чл.13. (1) За отделни общински и частни пътища или отделни участъци от тях могат да се въвеждат временни забрани за обществено ползване при извършване на ремонтни работи, при природни бедствия и аварии, при неблагоприятен водотоплинен режим на настилката, при възникване на опасност за сигурността на движението и при провеждане на масови спортни мероприятия.

(2) Разрешенията за въвеждане на забрани по ал. 1 по искане на трети лица се издават от кмета на общината, след съгласуване със звено Пътна полиция ” при ОДМВР.

(3) Когато с разрешенията по ал. 2 се въвеждат временни забрани за обществено ползване на пътищата за повече от 8 часа, собственикът на пътя задължително сигнализира и указва обходен маршрут.

(4) За превоз на товари в определени случаи могат да се въвеждат ограничения за обществено и специално ползване на отделни пътища, когато това е необходимо за осигуряване на безопасността на движението и запазване на техническото състояние на пътя.

Чл.14. (1) В земи, съседни на пътните участъци с интензивни снегонавявания през зимния период, могат да се разполагат временно снегозащитни огради и съоръжения, по реда на чл.38 от Закона за пътища.

(2) Собственици или наематели на имоти, намиращи се по-ниско от земното платно, са длъжни да осигурят нормално функциониране на водоотводните съоръжения.

Чл.15. (1) Концесия върху общински пътища, включително върху такива, които ще бъдат изградени със средства на концесионера се предоставя при условията и по реда на Закона за концесиите и Закона за общинската собственост.

(2) Концесията може да се предоставя за изграждане, експлоатация или/и поддържане на конкретен общински път или на отделни негови участъци.

(3) Концесионната територия обхваща обектите по ал. 2 и съответстващите им площи от основните елементи на пътя – обхват, пътни съоръжения и пътни принадлежности.

ГЛАВА ТРЕТА

СПЕЦИАЛНО ПОЛЗВАНЕ НА ПЪТИЩАТА

РАЗДЕЛ I

ОБЩИ ПОЛОЖЕНИЯ

Чл.16. (1) Разрешенията за специално ползване на пътищата се издават по искане на заинтересуваните лица при условията и по реда на чл. 26 от Закона за пътищата и тази Наредба.

(2) Разрешенията за специално ползване на общинските пътища се издават от кмета на общината.

(3) При промяна на заинтересуваното лице разрешението за специално ползване се преиздава.

(4) Разрешенията за специално ползване на общинските пътища се издават по образци, утвърдени с Наредбата за специално ползване на пътищата.

(5) За разрешенията за специално ползване на общинските пътища се събират такси, определени от Общинския съвет. Таксите се заплащат при получаване на разрешението.

(6) Срокът на валидност на разрешенията е, както следва:

1. при превоз на тежки и извънгабаритни товари - 30 дни;

2. отм.

3. при временното ползване на части от пътното платно и другите видове специално ползване на пътищата - по преценка на кмета, съобразена с искането на заявителя;

4. за изграждане на рекламни съоръжения – шест месеца;

5. при експлоатация на рекламни съоръжения, издадени при условията и по реда на тази наредбата - десет години;

6.отм.

(7) Разрешения за специално ползване на общинските пътища се издава в следните случаи:

1. Превозване на тежки и извънгабаритни товари;

2. Прокарване и ремонт на подземни и надземни проводи и съоръжения в обхвата на пътя;

3. Провеждане на автомобилни ралита, състезания и други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;

4.Ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;

5. Извършване на други неупоменати дейности в чл. 26, ал. 1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.

Чл.17. Кметът на общината, може да откаже издаване на разрешение за специално ползване на пътя, когато:

1. не съществуват реални възможности за преминаване на тежкото и/или извънгабаритното превозно средство;

2. не са спазени изискванията на Закона за движението по пътищата, Закона за пътищата, подзаконовите нормативни актове за неговото прилагане и нормите за проектиране на пътища;

3. Законът за пътищата и Законът за движението по пътищата забраняват дейността, свързана с временното ползване на части от пътното платно;

4. за временното пресичане на пътя няма одобрен проект за пресичането;

5. специалното ползване предполага увреждане на собствеността на други лица или прави невъзможно ползването на пътя за дейности от обществен интерес;

6. специалното ползване изисква трайна промяна на предназначението и характеристиките на пътя;

7. предстои преустройство на пътя, предвидено с влязъл в сила подробен устройствен план;

8. не е осигурена безопасността на автомобилното движение съгласно изискванията на Закона за движението по пътищата, установено със становище на органите на Министерството на вътрешните работи.

Чл.18. Разрешенията за специално ползване на общинските пътищата се отнемат при неспазване на условията, предвидени в тях, при нанасяне на повреди и щети на пътищата, както и при неплащане на дължимите такси по чл.16, ал.5 от настоящата наредба.

Чл.19. (1) Лицата, получили разрешение за специално ползване, отстраняват за своя сметка всички причинени от тях повреди и нанесени щети по пътищата или възстановяват разходите за това, направени от общината.

(2) отм.

(3) отм.

РАЗДЕЛ IІ

ИЗГРАЖДАНЕ НА НОВИ И РЕМОНТ НА СЪЩЕСТВУВАЩИ ПОДЗЕМНИ И НАДЗЕМНИ ЛИНЕЙНИ ИЛИ ОТДЕЛНО СТОЯЩИ СЪОРЪЖЕНИЯ В ОБХВАТА НА ПЪТЯ

Чл.20. Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя е задължително условие за издаване на разрешение за строеж по смисъла на глава осма, раздел III от Закона за устройство на територията.

Чл.21. (1) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя се изисква при:

1. изграждане на подземни и надземни линейни и отделно стоящи съоръжения в обхвата на пътя;

2. пресичане на пътя от подземни или надземни линейни съоръжения;

3. ремонт и реконструкция на подземни или надземни линейни и отделно стоящи съоръжения в обхвата на пътя.

(2) Към искането за издаване на разрешение по ал.1 заинтересуваното лице прилага:

1. декларация по образец на община Трявна, с която се заявява, че при необходимост от изместване на съоръжението заявителят ще извърши това за собствена сметка;

2. удостоверение за наличие или липса на публични задължения по чл. 87, ал. 6 от ДОПК;

3. съгласуван от Община Трявна, технически или работен проект за съответния вид специално ползване на пътя, както и становище от органите на Министерството на вътрешните работи за част "Пътна" и част "Организация на движението";

4. документ за собственост и скица на имота, за нуждите на който се изгражда съоръжението.

(3) Заинтересуваните лица, след одобряването на проекти и издаването на необходимите разрешения, поставят съответната сигнализация за създадената временна организация на движението, осигуряваща безопасността на движение на ППС и на пешеходците. Те следва да поддържат в изправност сигнализацията през целия период на работа. След приключване на работата – своевременно да я премахнат и да възстановят съществуващата сигнализация.

(3) Когато проектите предвиждат извършването на работи по пътища, по които се движат ППС за обществен превоз на пътници, лицата уведомяват писмено ръководствата на търговските дружества, извършващи превоза, за въведената временна организация на движението и за срока на действието й.

(4) В проектите за временна организация на движението по предходните алинеи задължително се посочва размера на заеманата площ от пътното платно и/или тротоара, както и срока на извършване на работите.

Чл.22. Собственикът на подземни и надземни съоръжения на техническата инфраструктура, намиращи се по обхвата на пътя при внезапно произлезли повреди, може да започне веднага възстановителните работи, като уведоми за това дирекция „Териториално и селищно устройство“ на общината при условия, че е гарантирана безопасността на движението. Едновременно с уведомлението се заплаща дължимата такса за временното ползване на части от пътното платно и на земи в обхвата на пътя и се прилага проект (схема) за временна организация на движението.

РАЗДЕЛ IІІ

ВРЕМЕННО ПОЛЗВАНЕ НА ЧАСТИ ОТ ПЪТНОТО ПЛАТНО И НА

ЗЕМИ В ОБХВАТА НА ПЪТЯ

Чл.23. (1) Разрешение за специално ползване на пътя чрез временно ползване на части от пътното платно и на земи в обхвата на пътя се изисква при:

1. провеждане на автомобилни ралита, състезания и други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;

2. ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;

3. извършване на други неупоменати дейности в чл. 26, ал. 1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.

(2) Към искането заинтересованите лица прилагат:

1. проект или схема за временна организация на движението и писмено становище от звено "Пътна полиция" към ОДМВР;

2. копие от разрешението за строеж - в случаите, когато такова се изисква от Закона за устройство на територията.

(3) Разрешение за специално ползване на пътя чрез временно ползване на части от пътното платно и на земи в обхвата на пътя се издава по образец, утвърден от кмета на общината.

ГЛАВА ЧЕТВЪРТА

УПРАВЛЕНИЕ И КОНТРОЛ

РАЗДЕЛ I

ОБЩИ ПОЛОЖЕНИЯ

Чл.24. Общинските пътища се управляват от кмета на общината, а частните от собствениците им.

Чл.25. Кметът на общината:

1. Организира, ръководи и контролира дейностите, свързани с изграждането, ремонта, поддържането и управлението на общинската пътна мрежа;

2. Организира, възлага и контролира дейностите, свързани с непосредственото изграждане, ремонт и поддържане на общинските пътища;

3. Организира и осъществява контрола на общинските пътища, включително на пътните съоръжения и принадлежностите на пътя;

4. Осигурява общественото ползване на общинските пътища чрез регулиране и контрол, даване на разрешения или въвеждане на забрана за ползване;

5. Издава и отнема разрешения за специално ползване на пътищата и разрешения по чл.30, ал.1 от тази наредба;

6. Съставя актове за нарушения по тази наредба или упълномощава длъжностни лица в администрацията, кметове и кметски наместници на населени места на територията на общината да съставят актове за установяване на нарушенията и издава наказателни постановления.

Чл.26. В обхвата на пътя се забранява:

1. Извършването на каквито и да било работи по пътното платно, преди да бъдат поставени необходимите предупредителни и сигнални знаци;

2. Поставянето и складирането на материали и отпадъци, които не са необходими за пътя или са резултат от битова или стопанска дейност в съседни имоти;

3. Движение на верижни трактори и машини или коли с назъбени колела и железни грайфери, гуми с шипове по асфалтови покрития, освен в случаите на снегопочистване;

4. Превоз на мокри товари, които наводняват пътното платно;

5. Влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;

6. Влаченето на дървета, слама и други подобни по пътното платно;

7. Използването на пътните съоръжения и пътните принадлежности за рекламна дейност под каквато и да е форма;

8. Прехвърлянето на товари от едно ППС на друго.

Чл.27. За дейности извън специалното ползване на пътищата без разрешение се забраняват в обхвата на пътя:

1. Засаждането или изсичането и изкореняването на дървета и храсти;

2. Косенето на трева, пашата на добитък и брането на плодове;

3. Поставяне на пътни знаци;

4. Поставянето на възпоменателни плочи и знаци;

5. Добиването на кариерни и други строителни материали;

6. Изграждането на пътни връзки към съседни имоти, включително земеделски земи и горски територии.

Чл.28. За дейности от специалното ползване на пътищата без разрешение се забраняват в обхвата на пътя и ограничителната строителна линия:

1. Движението на извънгабаритни и тежки пътни превозни средства;

2. Изграждането и експлоатацията на рекламни съоръжения;

3. Изграждането на нови и реконструкцията на съществуващи подземни и надземни линейни или отделно стоящи съоръжения на техническата инфраструктура;

4. Експлоатацията на подземни и надземни линейни или отделно стоящи съоръжения на техническата инфраструктура;

5. Временното ползване на части от пътното платно и на земи в обхвата на пътя.

Чл.29. Собственици на имоти, граничещи с обхвата на пътя са длъжни да премахват растителност, сухи дървета и клони, които застрашават безопасността на движението.

РАЗДЕЛ IІ

ОГРАНИЧЕНИЯ НА ДВИЖЕНИЕТО НА ПРЕВОЗНИ СРЕДСТВА

Чл.30. (1) отм.

(2) отм.

(3) Разрешение за превоз на посочените в ал.1 товари се издава по образец, утвърден от кмета на общината, като могат да се поставят допълнителни условия.

(4) Разрешението по ал.1 се издава за еднократен превоз и за определен срок за извършване на превоза.

(5) Разрешителното по ал.1 може да се издава за многократни превози за, когато се превозват еднакви товари с едно и също ППС и по един и същи маршрут.

(6) Собствениците, или лицата които извършват превоза, или възложителите на превоза са длъжни да подават в общината заявление за издаване на необходимото разрешение.

(7) Когато превозът не може да бъде извършен в посочения в разрешението срок, същият може да бъде удължен след подаване на заявление по ал 6.

Чл.31. Представяне на разрешително по чл.30, ал.1 е задължително условие за издаване на позволително за транспортиране на дървесина по Закона за горите и ЗСПЗЗ и за издаване на разрешение за строеж по смисъла на глава осма, раздел III от Закона за устройство на територията.

Чл.32. Ограниченията, посочени в чл. 30, не се отнасят за товарни и специализирани автомобили на аварийните служби за отстраняване на аварии.

ГЛАВА ПЕТА

АДМИНИСТРАТИВНО НАКАЗАТЕЛНИ РАЗПОРЕДБИ

 Чл.33. (1) Наказват се с глоба от 200 до 500 лв. физическите лица, които извършат или разпоредят да бъдат извършени следните дейности в обхвата на пътя:

1. изсичане и изкореняване на дървета и храсти, косене на трева и бране на плодове без разрешение на общината;

2. паша на добитък и опожаряване на растителността;

3. движение с непочистени от кал машини;

4. превозване на мокри товари, с които се овлажнява платното за движение;

5. превозване на насипни материали в превозни средства, позволяващи тяхното разпиляване;

6. поставяне и складиране на материали, които не са свързани с експлоатацията на пътя;

7. влачене на дървета и други предмети;

8. движение с верижни машини, освен при снегопочистване.

(2) При повторно нарушение по ал. 1 глобата е от 500 до 1000 лв.

Чл.34. (1) Наказват се с глоба от 1000 до 5000 лв., ако деянието не представлява престъпление, физическите лица, нарушили разпоредбите на чл.14, ал.2, чл.22, чл. 26, чл. 27, т.3-6 и чл.28 или които извършат или наредят да бъдат извършени следните дейности:

1.нанасяне на повреди или унищожаване на пътищата, пътните съоръжения и принадлежностите на пътя;

2. движение на извънгабаритни и тежки пътни превозни средства и товари без разрешение на собственика или Община Трявна;

3. разпиляване на вредни вещества, опасни за хората и околната среда;

4. извършване в обхвата на пътя на:

а) дейности, застрашаващи безопасността на движението, или използване на пътищата извън тяхното предназначение;

б) дейности, предизвикващи прекъсване, отклоняване или спиране на движението;

5. извършване в обхвата на пътя и обслужващите зони без разрешение на общината, на:

а) строителни и ремонтни работи по пътищата;

б) прокарване на нови и ремонт на съществуващи телеграфни, телефонни, електропроводни, въжени и други линии, кабели, продуктопроводи, водопроводи, напоителни и други канали;

6. разкриване на кариери на разстояние, по-малко от 300 м от оста на пътя и на по-малко от 1000 м от мостовете, без разрешение на общината.

(2) При повторно нарушение по ал. 1 глобата е от 2000 до 7000 лв.

(3) При нарушение по ал. 1, т. 4 и 5 общината, уведомява писмено районната дирекция за национален строителен контрол с искане за незабавно спиране на строителните работи при условия и по ред, определени в закон.

Чл.35. (1) При нарушения по чл.33 на юридическите лица и на едноличните търговци се налага имуществена санкция в размер от 1000 до 5000 лв., а при нарушения по чл. 34 - в размер от 3000 до 8000 лв.

(2) При повторно нарушение по чл. 33 имуществената санкция е в размер от 2000 до 7000 лв., а по чл.34 - в размер от 4000 до 12 000 лв.

(3) Работодателят е отговорен солидарно с работника или служителя за причинените от тях щети.

Чл.36. (1) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

(2) Нарушенията се установяват с актове, съставени от длъжностни лица, определени от кмета на общината – за нарушенията по общинските пътища и по молба на собственика - за частните пътища.

(3) Наказателни постановления за общинските и частните пътища се издават от кмета на общината или от упълномощено от него длъжностно лице.

(4) Когато деянието съдържа признаци на престъпление, преписката се изпраща на прокурора.

Чл.37. (1) За нарушенията по чл.33, ал.1 и чл.34, ал.1 освен наложените санкции нарушителят се задължава да отстрани последиците от нарушението в срока, определен в наказателното постановление.

(2) При неизпълнение на изискванията по ал.1 последиците се отстраняват от общината, за сметка на нарушителя като стойността на извършените работи се събира въз основа на изпълнителен лист, издаден по реда на чл. 418 от Гражданско процесуален кодекс.

(3) При извършване на дейности, определени от този закон като специално ползване на пътищата без разрешение на собственика на пътя или на Община Трявна /за общинските пътища/, както и при неплащане на дължимите такси, се налагат санкции по реда на чл.57, ал.4, т.1-4 на Закона за пътищата.

ДОПЪЛНИТЕЛНИ РАЗПОРЕДБИ

§ 1. За неуредените въпроси в тази Наредба се прилагат разпоредбите на Закона за пътищата, подзаконовите актове по неговото прилагане и действащото законодателство на Република България.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. Специалното ползване на пътищата чрез превозване на тежки и извънгабаритни товари се извършва при условията и по реда на наредбата по чл. 139 от Закона за движение по пътищата.

§ 3. Наредбата се приема на основание чл.23 от Закона за пътищата.

§ 4. С влизането в сила на настоящата Наредба се отменя Наредба за управление на общинските пътища, приета с решение № 146 от 01.08.2007 г., Протокол №10 на Общински съвет Трявна.

§ 5. Наредбата е приета с Решение № 3 от 30.01.2013 г. г. на Общински съвет Трявна и влиза в сила от датата на публикуването й на сайта на Общинската администрация.

 ПРЕДСЕДАТЕЛ НА ОБЩИНСКИ СЪВЕТ ТРЯВНА: / д-р НЕЛИ ЦАНЕВА /

МОТИВИ

за отмяна на чл. 1, ал. 2; чл. 16, ал. 6, т. 2; чл. 16, ал. 6, т. 6; чл. 19, ал. 2 и ал. 3; чл. 30, ал. 1 и ал. 2 от Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г.

Причини, които налагат отмяната

Причините, налагащи отмяна на сега действащите чл. 1, ал. 2; чл. 16, ал. 6, т. 2; чл. 16, ал. 6, т. 6; чл. 19, ал. 2 и ал. 3; чл. 30, ал. 1 и ал. 2 от Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г. са следните:

 В решението си /№86 от 01.08.2017 г./ АС – Габрово намира следното:

1.По отношение разпоредбата на чл. 1, ал. 2 от Наредбата – „Тази Наредба не се прилага за 1. Селскостопанските пътища; 2. Горските пътища; 3. Частните пътища.“.  разпоредбата отговаря на чл. 1, ал. 2 от ЗП, който също не се прилага за тези /и още няколко вида/ пътища. Вярно е, че статутът на така изброените и изключени от регламентацията на наредбата три вида пътища се уреждат от други нормативни актове, но тази наредба специално е издадена в приложение само на ЗП и не може да урежда други отношения по начин, еднакъв с уредените такива от този закон и нормативните актове по неговото прилагане. Според чл. 12 от ЗНА актът по прилагане на закон може да урежда само материята, за която е предвидено той да бъде издаден. ГАС не споделя становището на прокуратурата, че тази подзаконова разпоредба е „неправилна“ и „незаконосъобразна“. Тя внася яснота относно приложението на наредбата, т.к. същата е наименована „Наредба за управление на общинските пътища“ и без в нея да е направено това изключване, тази конкретизация, то адресатите й биха били въведени в заблуждение досежно нейния обхват, т.к. общинските пътища могат и да попаднат в някоя от тези три хипотези, а по отношение на тях и по силата на самия ЗП наредбата не следва да се прилага. В този смисъл съдът не намира, че тази разпоредба не е издадена в противоречие с материалния закон. Отмяната й се налага поради гореизложеното съществено нарушение на процедурата.

2.По отношение нормата на чл. 16, ал. 6, т. 2 от наредбата – „Срокът на валидност на разрешението /за специално ползване на пътищата – ал. 1/ е, както следва: …т. 2 при извършване на строителство – една година.“. ЗП е предвидил забрани за ползването на пътищата за определени категории дейности, като в някои случаи тези дейности могат да се реализират посредством ползването на пътищата, но след издаване на съответни разрешения. От 2015 г. разпоредбата на чл. 26, ал. 8, т. 2 от ЗП предвижда срокът на валидност на разрешенията да е, при извършване на строителство, две години. В случая срокът на валидност на разрешението е на половина по-кратък, което е в ущърб на субектите, нуждаещи се от тези актове, поради което оспорената нормативна разпоредба се явява в противоречие със закона и следва да бъде отменена и на това основание.

ГАС не споделя становището на ответника, че ЗП не се отнася до общинските пътища. Ограничението на обхвата му е изчерпателно уредено в чл. 1, ал. 2 и сред изброените изключения не фигурират общинските пътища. Пътищата образуват единна пътна мрежа /чл. 2 ЗП/ и се разделят основно на републикански и местни /чл. 3, ал.1 ЗП/. Няма изрично изявление на законодателя, въз основа на което да може да се направи извода, че ЗП не важи за общинските пътища. Наредбите, приемани на основание чл. 23 от ЗП, не регулират по първичен начин всички обществени отношения, свързани с обхвата на закона, а следва да имат отношение изключително и само към правомощията на кметовете, свързани с управлението на тези пътища.

3.По отношение разпоредбата на чл. 16, ал. 6, т. 6 от Наредбата – „Срокът на валидност на разрешението /за специално ползване на пътищата – ал. 1/ е, както следва: … т. 6 за изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя – една година.“. В протеста се твърди, че това решение се намира в противоречие с разпоредбата на чл. 18, ал. 3 от Наредба за специалното ползване на пътищата, която предвижда този срок да бъде 2 години. С тази наредба, съгласно чл. 1 от нея, се определят условията и редът за специално ползване на пътищата по смисъла на § 1, т. 8 от Закона за пътищата. Или тя доразвива отношенията, свързани с използването на пътищата за превозване на тежки и извънгабаритни товари или за осъществяване на други дейности в обхвата на пътя и в обслужващите зони, като: изграждане и експлоатация на търговски крайпътни обекти и на пътни връзки към тях, както и на площадки за оказване на пътна помощ и на пътни връзки към тях; изграждане и експлоатация на рекламни съоръжения; изграждане на нови и ремонт на съществуващи подземни и надземни линейни или отделно стоящи съоръжения и тяхната експлоатация в обхвата на пътя; временно ползване на части от пътното платно и земи в обхвата на пътя от други лица. Видно от този текст именно чрез нея се регламентира ползването на пътищата за целите, посочени в чл. 16, ал. 6, т. 6 от процесната общинска наредба /“изграждане на нови и ремонт на съществуващи подземни и надземни…“/. Регламентирането на тези отношения законодателят е възложил на МС, което свое правомощие той е реализирал чрез Наредбата за специалното ползване на пътищата, издадена на основание чл. 18, ал. 5 от ЗП, поради което при противоречие между нейни текстове и нормативни правила, съдържащи се в актове на органите на местно самоуправление, преимущество следва да имат тези, по наредбата на МС – от една страна поради изричната законова делегация, от друга – за да бъдат регламентирани едни и същи по вид обществени отношения по един и същ начин, за цялата страна.

В чл.3 от НСПП изрично е посочено, че специалното ползване на общинските пътища се извършва при условията и по реда на тази наредба и наредбите по чл. 23 от Закона за пътищата. Общинските наредби имат приложение само по отношение на предвиденото в чл. 23 от ЗП – правомощията на кмета, свързани с управлението на пътищата. Но те не могат да въвеждат нови, допълнителни или по-тежки забрани и задължения за правните субекти – адресати на разпоредбите на ЗП и НСПП. Наредбата за специалното ползване на пътищата има характеристиката на специален нормативен акт по отношение на Наредбата за управление на общинските пътища на Община Трявна, т.к. урежда специфичен кръг въпроси.

Действително в чл. 18, ал. 3 от тази наредба е предвидено разрешителното за този тип дейности да е със срок от две години. Също като в предходния пункт предвиденото в тази разпоредба е по-благоприятно за адресатите на правилото, отколкото предвиждането по същия въпрос в общинската наредба, а е налице и явно противоречие между двата текста, поради което оспорения с протеста следва да бъде отменен и на това основание – противоречие с правна норма от специален характер, към която изрично препраща норма от по-висок ранг /ЗП/.

4. По отношение разпоредбата на чл. 19, ал. 2 и ал. 3 от Наредбата – „Длъжностно лице от дирекция „Териториално и селищно устройство“ определя паричен депозит съобразно необходимите възстановителни работи, който се внася преди получаването на разрешението за специално ползване. Същият се връща в тримесечен срок след извършването на възстановителните работи.“; „Ако възстановяването не се извърши в определения срок в разрешителното или е извършено некачествено, депозитът не се връща.“.

Така оспорените разпоредби са регламентация на случаи, при които лицата са получили разрешение за специално ползване на пътища, които за своя сметка следва да отстранят причинените от тях повреди и щети по тези пътища или да възстановят разходите за това, които общината е направила в тази връзка. Според прокурора, подал протеста, в тези текстове е предвидено събирането на такса, за която няма законова опора, а такава следва да се определя само при наличието на оказана от страна на общината услуга и то когато това е предвидено в закон.

Следва да се вземе предвид отново разпоредбата на чл. 3 от Наредбата за специалното ползване на пътищата, съгласно който такова ползване на общинските пътища се извършва при условията и по реда на тази наредба и наредбите по чл. 23 от Закона за пътищата, между които не следва да е налице колизия. Издаването на разрешение за специално ползване на пътища е изцяло подробно регламентирано в тази наредба на МС, посредством нейните специални нормативни разпоредби.

В Наредбата за специалното ползване на пътищата не се предвижда събирането на такъв депозит. ГАС не споделя становището на прокуратурата, че в случая той следва да се равнява на такса, т.к. той не съставлява цена за извършена услуга. На него следва да се гледа като на вид гаранция, гражданско правно задължение, което в случая административният орган е създал еднолично, без за него да има законова опора. Условията, при които се издават разрешенията за специално ползване на пътищата, са изчерпателно изброени в разпоредбата на чл. 26, ал. 7 от ЗП и сред тях не е предварителното заплащане на депозит, при това в размер, определен от общински служител и за която няма дори определяеми граници, в които той следва да варира. По този начин се създават предпоставки за произвол от страна на общината и изнудване на субектите, които желаят да им бъде издадено такова разрешение. Освен това предвиждането за невъзстановяване на внесения депозит в ал. 3 противоречи и на основния принцип за справедливост, т.к. това правило не се интересува от размера и стойността на щетите, които могат да бъдат и на по-ниска от платения депозит стойност, но по този начин общината печели безвъзмездно и без основание горницата, явяваща се разлика между реално причинената вреда и предварително събраната сума. Освен това може да е налице и забавено изпълнение, при което пътят да е възстановен след изтичане на срока, посочен в разрешителното, при което, видно от текста на тази ал. 3, този депозит се задържа от общината или той се явява за нея една чиста печалба, при това – гарантирана, т.к. тя няма да реализира разходи, но пък получава едни сигурни приходи, които остават без законово и справедливо основание в нейния патримониум.

Единствените парични суми, които субектът дължи според ЗП и Наредбата за специалното ползване на пътищата, е заплащането на предварително фиксираната такса за издаване на разрешението за ползване. В случай на причиняване на повреди на пътищата, то субектът, който ги стопанисва и управлява, има правото да търси обезщетение, след доказан вид и размер на щетата, както и установен неин причинител.

5. По отношение разпоредбата на чл. 30, ал. 1 и ал. 2 от Наредбата – разпоредбите се намират в раздел втори от глава четвърта на подзаконовия нормативен акт, наименован „Ограничения на движението на превозни средства“ и според тях „Движението на ППС с допустима максимална маса между десет и осемнадесет тона, които извършват превоз на дървесина, строителни материали и отпадъци, се извършва след издаването на разрешение от кмета на общината.“ /ал. 1/ и „Разрешението се издава след внасяне на депозит в размер на 300.00 лв. в Община Трявна, който се възстановява в едноседмичен срок от извършването на превоза, ако не е констатирано увреждане на пътната настилка и се задържа, ако е констатирано такова.“.

В ЗП не са налице подобни ограничения. Не е предвиден подобен разрешителен режим. На основание чл. 139, от Закона за движението по пътищата /ЗДвП/ е издадена Наредба № 11 от 3.07.2001 г. за движението на извънгабаритни и/или тежки пътни превозни средства. Материята, относима към този тип ППС, не се регулира от ЗП, на чието основание е издадено процесната общинска наредба, а от ЗДвП, който не дава основание за преуреждане на този тип отношения с подзаконов нормативен акт на колективния орган на местно самоуправление. Съгласно чл. 139, ал. 3 от ЗДвП движението на ППС с размери, маса и натоварване на ос, надвишаващи нормите, определени по реда на ал. 1, т. 2 се извършват по ред, определен от министъра на регионалното развитие и благоустройството съгласувано с министъра на транспорта, информационните технологии и съобщенията, с министъра на околната среда и водите и с министъра на вътрешните работи, а не от общинските съвети. Съгласно ал. 5 от тази законова разпоредба движението на определена категория пътни превозни средства по републиканските пътища се извършва след заплащане на съответната такса за тях, определена в Закона за пътищата, а не срещу предплащане на депозит с определен от ОбС размер, който подлежи на възстановяване при условията, приети от този колективен орган.

Разпоредбата на чл. 3 от Наредба № 11/2001 г. определя тежките ППС посредством препратки към чл. 6 и чл. 7 от същата. Така напр., съгласно чл. 6 максималната маса на ППС за движение по пътищата, отворени за обществено ползване и тя е 18 тона при такова с ремарке с две оси и доста по-голяма при ремарке с три или повече оси, но не се обсъжда като тежко ППС такова, с маса между 10 и 18 тона. В случая общинската наредба създава по първичен начин специален режим на ползване на общинските пътища, който не почива на законовите изисквания.

В заключение ГАС намира и тези две разпоредби на чл. 30, ал. 1 и ал. 2 от  общинската наредба за незаконосъобразни, които следва да бъдат отменени на това основание – несъвместимост с приложимия материален закон.

 На основание Решение №86/01.08.2017 г. на АС - Габрово, влязло в сила на 31.08.2017 г., съдът уважава протеста на прокурор при РП - Трявна в цялост и отменя оспорваните текстове от наредбата.

1. Цели, които се поставят с отмяна на текстовете на наредбата

Целта, която ще се постигне е актуализиране Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г. е съобразяване на същата като подзаконов нормативен акт с разпоредбите на ЗП, ЗДвП, Наредбата за специално ползване на пътищата /НСПП/, Наредба №11 от 03.07.2001 г. за движение на извънгабаритни и/или тежки пъти превозни средства.

1. Финансови и други средства, необходими за прилагането на Наредбата

За прилагане на Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна не е необходимо разходването на бюджетни средства.

1. Очакваните резултати от прилагането на Наредбата, включително финансовите, ако има такива.

Унифициране на текстовете на Наредба за управление на общинските пътища на Община Трявна със ЗП, ЗДвП и НСПП. Ограничаване произвола от страна на Община Трявна върху субектите ползващи се от действието на наредбата, вследствие на което ще се подобри работата по прилагане на наредбата.

1. Анализ за съответствие с правото на Европейския съюз

Предлаганата отмяна на чл. 1, ал. 2; чл. 16, ал. 6, т. 2; чл. 16, ал. 6, т. 6; чл. 19, ал. 2 и ал. 3; чл. 30, ал. 1 и ал. 2 от Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г. е подзаконов нормативен акт, поради което съответствието й с правото на Европейския съюз е предопределено от съответствието на основния нормативен акт с него.

Забележка: На основание чл. 26, ал.4 от Закона за нормативните актове, във връзка с чл. 77 от АПК, заинтересованите лица могат да направят предложения и да изразят становища по проекта в 14-дневен срок от публикуването му на Интернет страницата на Община Трявна.

Последните се приемат в деловодството на Общински съвет- Трявна или на e-mail: silviakrasteva@gmail.com

ЧАСТИЧНА ОЦЕНКА НА ВЪЗДЕЙСТВИЕТО

Институция:

Община Трявна

Нормативен акт: Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г

 Дата: 01.09.2017 г.

Дефиниране на проблема:

* 1. Кратко опишете проблема и причините за неговото възникване. Посочете аргументите, които оправдават нормативната промяна.

Основната причина, налагаща отмяна на разпоредбите на чл. 1, ал. 2; чл. 16, ал. 6, т. 2; чл. 16, ал. 6, т. 6; чл. 19, ал. 2 и ал. 3; чл. 30, ал. 1 и ал. 2 от Наредба за управление на общинските пътища на Община Трявна, приета с Решение № 3, по протокол № 1 от заседание на Общински съвет – Трявна, проведено на 30.01.2013 г е Решение на АС – Габрово № 86/01.08.2017 г., с което същият по протест на прокурор при РП – Трявна, отменя цитираните по – горе текстове на наредбата.

* 1. Опишете какви са проблемите в приложението на съществуващото законодателство или възникналите обстоятелства, които налагат приемането на ново. Посочете възможно ли е проблемът да се реши в рамките на съществуващото законодателство чрез промяна в организацията на работа и/или въвеждане на нови технологични възможности (например съвместни инспекции между няколко органа и др.)

В решението си АС – Габрово намира противоречие на оспорваната с протеста наредба с нормативни актове от по – висок ранг, а именно: ЗП, ЗДвП, Наредба №11/2001 г. издадена въз основа на чл.139 от ЗДвП и НСПП.

Посочете дали са изготвени последващи оценки на нормативния акт или анализи за изпълнението на политиката и какви са резултатите от тях?

Отмяната на текстовете в наредбата са в цялост съобразени с решението на АС – Габрово и не са изготвяни съответни последващи оценки на въздействието им.

Цели: Посочете целите, които си поставя нормативната промяна по конкретен и измерим начин и график за тяхното постигане. Съответстват ли целите на действащата стратегическа рамка?

1. Осигуряване на актуалност на съответните текстове в съществуващата наредба в съответствие със законовите и подзаконови нормативни актове от действащото законодателство и регулиране на обществени отношения, които не са уредени с друг нормативен акт.

Идентифициране на заинтересованите страни: Посочете всички потенциални засегнати и заинтересовани страни, върху които предложението ще окаже пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи, др.).

Заинтересовани страни:

Община Трявна

Всички субекти, ползващи се от условията и реда за придобиването в собственост, управлението, ползването, специфичните правила, ограничения и забрани при ползване на пътищата от общинската пътна мрежа на община Трявна.

Варианти на действие: Ще бъде осигурена обща унифицирана рамка в пълно съответсвие със ЗП, ЗДвП, НСПП;

Разходи: Опишете качествено (при възможност - и количествено) всички значими потенциални икономически, социални, екологични и други негативни въздействия за всеки един от вариантите, в т.ч. разходи за идентифицираните заинтересовани страни в резултат на предприемане на действията. Пояснете кои разходи се очаква да бъдат второстепенни, и кои да са значителни.

Няма да има допълнителни разходи.

Ползи: Опишете качествено (при възможност - и количествено) всички значими потенциални икономически, социални, екологични и други ползи за идентифицираните заинтересовани страни за всеки един от вариантите в резултат на предприемане на действията. Посочете как очакваните ползи кореспондират с формулираните цели.

Ползите за заинтересованите страни са следните:

Община Трявна ще може да използва нормативно установени правила за организиране, и контрол на част от дейностите, свързани с наредбата за управление на общинските пътища.

Потенциални рискове: Посочете възможните рискове от приемането на нормативната промяна, включително възникване на съдебни спорове.

Не са идентифицирани конкретни рискове при реализирането на наредбата.

Проектът за отмяна на разпоредбите на чл. 1, ал. 2; чл. 16, ал. 6, т. 2; чл. 16, ал. 6, т. 6; чл. 19, ал. 2 и ал. 3; чл. 30, ал. 1 и ал. 2 от Наредба за управление на общинските пътища на Община ще бъде публикуван за 14 дни на страницата на Община Трявна за изразяване на становища.

Тази оценка на въздействието аргументирано представя вероятните ефекти от предложеното действие.

За контакти: 0677/62077

Дата: 01.09. 2017 г.

Н А Р Е Д Б А ЗА УПРАВЛЕНИЕ НА ОБЩИНСКИТЕ ПЪТИЩА

**/текстове, отменени с Решение № 86/01.08.2017 г. /**

Чл.1. (1) С тази Наредба се определят условията и реда за придобиването в собственост, управлението, ползването, специфичните правила, ограничения и забрани при ползване на пътищата от общинската пътна мрежа на община Трявна.

*Отменен:* (2) Тази Наредба не се прилага за:

1. селскостопанските пътища, осигуряващи достъп до земеделски земи;

2. горските пътища;

3. частните пътища.

Чл.16. (1) Разрешенията за специално ползване на пътищата се издават по искане на заинтересуваните лица при условията и по реда на чл. 26 от Закона за пътищата и тази Наредба.

(2) Разрешенията за специално ползване на общинските пътища се издават от кмета на общината.

(3) При промяна на заинтересуваното лице разрешението за специално ползване се преиздава.

(4) Разрешенията за специално ползване на общинските пътища се издават по образци, утвърдени с Наредбата за специално ползване на пътищата.

(5) За разрешенията за специално ползване на общинските пътища се събират такси, определени от Общинския съвет. Таксите се заплащат при получаване на разрешението.

(6) Срокът на валидност на разрешенията е, както следва:

1. при превоз на тежки и извънгабаритни товари - 30 дни;

*Отменен:* 2. при извършване на строителство - една година;

3. при временното ползване на части от пътното платно и другите видове специално ползване на пътищата - по преценка на кмета, съобразена с искането на заявителя;

4. за изграждане на рекламни съоръжения – шест месеца;

5. при експлоатация на рекламни съоръжения, издадени при условията и по реда на тази наредбата - десет години;

*Отменен* :6. изграждане на нови и ремонт на съществуващи подземни и надземни линейни или отделно стоящи съоръжения в обхвата на пътя – една година.

Чл.19. (1) Лицата, получили разрешение за специално ползване, отстраняват за своя сметка всички причинени от тях повреди и нанесени щети по пътищата или възстановяват разходите за това, направени от общината.

*Отменен:* (2) Длъжностно лице от дирекция „Териториално и селищно устройство” определя паричен депозит съобразно необходимите възстановителни работи, които се внася преди получаване на разрешението за специално ползване. Същия се връща в тримесечен срок след извършване на възстановителните работи.

(3) Ако възстановяването не се извърши в определения срок в разрешителното или е извършено некачествено, депозита не се връща.

*Отменен:* Чл.30. (1) Движението на ППС, с допустима максимална маса между 10 /десет/ и 18 /осемнадесет/ тона, които извършват превоз на дървесина, строителни материали и отпадъци се извършва след издаване на разрешение от кмета на общината.

(2) Разрешението се издава след внасяне на депозит в размер на 300 лв./км в Община Трявна, депозита се възстановява в едноседмичен срок от извършване на превоза, ако не е констатирано увреждане на пътната настилка и се задържа, ако е констатирано такова.